คปภ.คุมเข้มผู้บริหารประกัน
คปภ.ยกเครื่องกฎหมายใหม่ กำหนดคุณสมบัติผู้บริหาร ผู้ถือหุ้น ต้องผ่านความเห็นชอบก่อน
9 เม.ย. 2558

คปภ.ยกเครื่องกฎหมายใหม่ กำหนดคุณสมบัติผู้บริหาร ผู้ถือหุ้น ต้องผ่านความเห็นชอบก่อน 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.จะกำหนดคุณสมบัติ ความเหมาะสมของกรรมการ ของผู้มีอำนาจในการจัดการและผู้ถือหุ้นของบริษัทไว้ในตัวกฎหมายฉบับใหม่ โดยผู้ที่จะดำรงตำแหน่งหรือเข้าถือครองหุ้นในบริษัทประกันภัย นอกจากจะต้องไม่มีลักษณะต้องห้ามแล้ว ยังต้องได้รับความเห็นชอบจาก คปภ.ด้วย 
ทั้งนี้ คปภ.อยู่ระหว่างการพัฒนาปรับปรุงพระราชบัญญัติ (พ.ร.บ.) ประกันชีวิต และ พ.ร.บ.ประกันวินาศภัยทั้งฉบับ เพื่อให้เป็นมาตรฐานสากลรองรับการเปิดเสรีเศรษฐกิจอาเซียน โดยมอบหมายให้มูลนิธิวิจัยกฎหมาย สำนักงานคณะกรรมการกฤษฎีกาเป็นผู้ศึกษาวิจัยและยกร่าง พ.ร.บ.ประกันชีวิต พ.ร.บ.วินาศภัยทั้งสองฉบับ
“การปรับปรุง พ.ร.บ.ประกันชีวิต และ พ.ร.บ.ประกันวินาศภัย เพื่อพัฒนามาตรฐานการกำกับดูแลธุรกิจประกันภัยให้เป็นไปตามหลักการของการประกันภัย (ICP) ที่ออกโดยสมาคมผู้กำกับดูแลธุรกิจประกันภัยนานาชาติ (IAIS) โดยมุ่งเน้นเรื่องธรรมาภิบาลของบริษัทประกันภัยเป็นสำคัญ” นายประเวช กล่าว
นอกจากนี้ จะกำหนดให้บริษัทประกันภัยต้องมีคณะกรรมการชุดต่างๆ เพื่อสอบทานการดำเนินการภายในบริษัทตามหลักธรรมาภิบาลที่ดี รวมถึงการกำหนดให้มีนักคณิตศาสตร์ประกันภัยประจำบริษัทคอยให้คำแนะนำ และรับผิดชอบในเรื่องคณิตศาสตร์ประกันภัยของบริษัท รองรับการเปิดเสรีเบี้ยประกันภัย และเสรีธุรกิจประกันภัย 
นายประเวช กล่าวว่า ร่าง พ.ร.บ.ดังกล่าวยังมีการแก้ไขข้อจำกัดอันเกิดจากการบังคับใช้กฎหมายในปัจจุบันด้วย เช่น กำหนดขอบข่ายการประกอบธุรกิจประกันภัยให้กว้างขึ้น สอดคล้องกับความต้องการของผู้บริโภค ลดอุปสรรคในการโอนรับโอนกิจการ การควบรวมกิจการเพื่อสร้างความเข้มแข็งให้แก่ธุรกิจประกันภัย กำหนดมาตรการในการแทรกแซงของรัฐที่ชัดเจน เป็นขั้นเป็นตอน ลดการใช้ดุลยพินิจ กำหนดให้นายหน้าบุคคลธรรมดาต้องสังกัดนายหน้านิติบุคคล กำหนดให้ตัวแทนและนายหน้าต้องปฏิบัติหรือละเว้นการปฏิบัติในเรื่องต่างๆ ตามหลักเกณฑ์ วิธีการที่ คปภ.ประกาศกำหนด เช่น การโฆษณา การเปิดเผยข้อมูลต่อลูกค้าอย่างเพียงพอ 
อย่างไรก็ตาม คปภ.อยู่ระหว่างรับฟังความเห็น ข้อเสนอแนะจากภาคธุรกิจและประชาชนทั่วไป เพื่อนำมาปรับปรุงแก้ไขและให้ผู้ที่เกี่ยวข้องเสนอความเห็นภายในวันที่ 20 เม.ย.นี้